Český zápasník David Martinik má pred sebou premiéru v organizácii RFA, kde ho v bantamovej váhe čaká zápas s Markom Bakhitom.
Rakúsky reprezentant je doposiaľ jediným premožiteľom vychádzajúcej hviezdy Tobiasza Le a v prípade, že proti Martinikovi uspeje, stane sa horúcim kandidátom na post titulového vyzývateľa.
Zápasil v najväčších európskych organizáciách
Proti však bude odhodlaný Martinik, ktorý doposiaľ zápasil prevažne v organizácii KSW. Napriek tomu, že v najprestížnejšej európskej organizácii nadobudol skóre 1-3, vo svojich zápasoch zanechal veľmi dobrý dojem.
Sparingpartner bratov Tomáša a Tobiasza Le má v profesionálnej kariére zatiaľ na konte 10 zápasov a vyrovnané skóre 5:5.
Okrem KSW si vyskúšal aj zápas na Oktagone, kde po tesnom priebehu podľahol na body Michalovi Konrádovi.
RFA 14
Súboj Martinik vs Bakhit bude súčasťou karty RFA 14 v Košiciach, kde uvidíme celkovo 11 zápasov, vrátane pikantnej odvety Fapšo vs Kozubovský, či titulový zápas ťažkej váhy medzi domácim Tomášom Možným a Lajošom Pappom. Lákadlom pre fanúšikov v Steel aréne bude bezpochyby aj zápas prvého šampióna organizácie Václava Siváka.
Lístky na RFA 14 sú dostupné v sieti Ticketportal.sk